title: Provedbena uredba Komisije (EU) 2019/324 оd 25. veljače 2019. o izmjeni Provedbene uredbe (EU) br. 540/2011 u pogledu roka važenja odobrenja aktivnih tvari bifentrin, karboksin, FEN 560 (također poznat pod nazivom piskavica ili sjeme u prahu piskavice), ostatak ekstrakcije mljevenog papra i natrijev aluminijev silikat (Tekst značajan za EGP.)

text:
                  26.2.2019

                  HR

                  Službeni list Europske unije

                  L 57/1

         PROVEDBENA UREDBA KOMISIJE (EU) 2019/324
         оd 25. veljače 2019.
         o izmjeni Provedbene uredbe (EU) br. 540/2011 u pogledu roka važenja odobrenja aktivnih tvari bifentrin, karboksin, FEN 560 (također poznat pod nazivom piskavica ili sjeme u prahu piskavice), ostatak ekstrakcije mljevenog papra i natrijev aluminijev silikat
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 17. prvi stavak,
         budući da:

                     (1)

                     U dijelu A Priloga Provedbenoj uredbi Komisije (EU) br. 540/2011 (2) utvrđene su aktivne tvari koje se smatraju odobrenima na temelju Uredbe (EZ) br. 1107/2009. U dijelu B Priloga Provedbenoj uredbi Komisije (EU) br. 540/2011 utvrđene su aktivne tvari odobrene na temelju Uredbe (EZ) br. 1107/2009.

                     (2)

                     Provedbenom uredbom Komisije (EU) 2017/195 (3) rok važenja odobrenja aktivne tvari bifentrin produljen je s 31. srpnja 2019. na 31. srpnja 2021.

                     (3)

                     Provedbenom uredbom (EU) 2017/195 rok važenja odobrenja aktivnih tvari ostatak ekstrakcije mljevenog papra i natrijev aluminijev silikat produljen je s 31. kolovoza 2019. na 31. kolovoza 2020.

                     (4)

                     Provedbenom uredbom Komisije (EU) 2018/1266 (4) rok važenja odobrenja aktivne tvari karboksin produljen je s 31. svibnja 2021. na 31. svibnja 2023.

                     (5)

                     Provedbenom uredbom Komisije (EU) 2018/184 (5) rok važenja odobrenja aktivne tvari FEN 560 (također poznat pod nazivom piskavica ili sjeme u prahu piskavice) produljen je s 31. listopada 2020. na 31. listopada 2021.

                     (6)

                     Podneseni su zahtjevi za produljenje odobrenja aktivnih tvari bifentrin, karboksin, FEN 560 (također poznat pod nazivom piskavica ili sjeme u prahu piskavice), ostatak ekstrakcije mljevenog papra i natrijev aluminijev silikat u skladu s člankom 1. Provedbene uredbe Komisije (EU) br. 844/2012 (6). Međutim, za ostatak ekstrakcije mljevenog papra i natrijev aluminijev silikat nije podnesena dopunska dokumentacija u potporu produljenju odobrenja u skladu s člankom 6. te uredbe. Za bifentrin, karboksin i FEN 560 (također poznat pod nazivom piskavica ili sjeme u prahu piskavice) podnositelji zahtjeva potvrdili su da više ne podupiru produljenje odobrenja tih aktivnih tvari.

                     (7)

                     S obzirom na cilj članka 17. prvog stavka Uredbe (EZ) br. 1107/2009, produljenje rokova važenja tih tvari, koji su utvrđeni provedbenim uredbama (EU) 2017/195, (EU) 2018/1266 i (EU) 2018/184, više nije opravdano. Stoga je primjereno propisati da odobrenja bifentrina, karboksina, FEN-a 560 (također poznat pod nazivom piskavica ili sjeme u prahu piskavice), ostatka ekstrakcije mljevenog papra i natrijeva aluminijeva silikata istječu na datume na koje bi istekla bez produljenja.

                     (8)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. veljače 2019.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (3)  Provedbena uredba Komisije (EU) 2017/195 оd 3. veljače 2017. o izmjeni Provedbene uredbe (EU) br. 540/2011 u pogledu produljenja roka valjanosti odobrenja nekoliko aktivnih tvari iz dijela B Priloga Provedbenoj uredbi (EU) br. 686/2012 (program obnove AIR IV) (SL L 31, 4.2.2017., str. 21.).

            (4)  Provedbena uredba Komisije (EU) 2018/1266 оd 20. rujna 2018. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari 1-dekanol, 6-benziladenin, aluminijev sulfat, azadiraktin, bupirimat, karboksin, kletodim, cikloksidim, dazomet, diklofop, ditianon, dodin, fenazakin, fluometuron, flutriafol, heksitiazoks, himeksazol, indolilbutanska kiselina, izoksaben, sumporno vapno, metaldehid, paklobutrazol, pencikuron, sintofen, tau-fluvalinat i tebufenozid (SL L 238, 21.9.2018., str. 81.).

            (5)  Provedbena uredba Komisije (EU) 2018/184 оd 7. veljače 2018. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari FEN 560 (također poznat pod nazivom piskavica ili sjeme u prahu piskavice) i sulfuril fluorid (SL L 34, 8.2.2018., str. 10.).

            (6)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            PRILOG
            Prilog Provedbenoj uredbi (EU) br. 540/2011 mijenja se kako slijedi:

                        1.

                        dio A mijenja se kako slijedi:

                                    (a)

                                    u šestom stupcu, prestanak odobrenja, u retku 239., ostatak ekstrakcije mljevenog papra (PDER), datum se zamjenjuje datumom „31. kolovoza 2019.”;

                                    (b)

                                    u šestom stupcu, prestanak odobrenja, u retku 253., natrijev aluminijev silikat, datum se zamjenjuje datumom „31. kolovoza 2019.”;

                                    (c)

                                    u šestom stupcu, prestanak odobrenja, u retku 308., FEN 560 (također poznat pod nazivom piskavica ili sjeme u prahu piskavice), datum se zamjenjuje datumom „31. listopada 2020.”;

                                    (d)

                                    u šestom stupcu, prestanak odobrenja, u retku 337., karboksin, datum se zamjenjuje datumom „31. svibnja 2021.”.

                        2.

                        u dijelu B, u šestom stupcu, prestanak odobrenja, u retku 23., bifentrin, datum se zamjenjuje datumom „31. srpnja 2019.”.